15.

KEHOTTAA jäsenvaltioita toimimaan yhdessä ja yhteistyössä komission kanssa oikeasuhteisella ja asianmukaisella tavalla noudattaen WHO:n suosituksia ja ECDC:n lausuntoja seuraavien toimintalinjojen mukaisesti: a) toteutetaan tarvittavat ja asianmukaiset toimenpiteet kansanterveyden suojelemiseksi ja otetaan siinä huomioon, että erityistä huomiota on kiinnitettävä kaikkiin kansainvälisen matkustamisen muotoihin. Näillä toimenpiteillä olisi varmistettava erityisesti, että — kaikilla EU:n maahantulopaikoilla on keinot antaa tarvittavia tietoja ja neuvoja henkilöille, joilla on lisääntynyt riski olla 2019-nCoV-viruksen kantajia, siitä miten he voivat saada asianmukaista lääketieteellistä neuvontaa ja hoitoa: — käytettävissä on selkeät suunnitelmat ja resurssit antaa asianmukaista hoitoa terveydenhuollon yksiköissä henkilöille, joiden epäillään tai joiden on vahvistettu kantavan 2019-nCoV-virusta, sekä tarvittavat muut toimet, kuten kontaktien jäljittäminen; — tarjotaan tietoa koko EU:ssa kansainvälisille matkailijoille, jotka saapuvat sellaisilta alueilta tai kulkevat sellaisten alueiden kautta, joilla tautia esiintyy, ja että tällaiset henkilöt pystytään jäljittämään; — matkailijoita, jotka saapuvat sellaisilta alueilta tai kulkevat sellaisten alueiden kautta, joilla tautia esiintyy, voidaan, kun se on olosuhteiden mukaan perusteltua, pyytää antamaan tietoja siitä, ovatko he olleet yhteydessä kyseisillä alueilla asuviin henkilöihin; — tarjotaan neuvontaa ja tiedotusta terveydenhuollon työntekijöille ja suurelle yleisölle; — potilaita hoitavalla sairaalahenkilökunnalla on asianmukaiset suojavarusteet; ja niissä olisi noudatettava kansainväliseen terveyssäännöstöön (IHR) perustuvia WHO:n suosituksia, terveysturvakomitean työtä, ECDC:n lausuntoja sekä kansallisia suunnitelmia ja suuntaviivoja; b) kehitetään jäsenvaltioiden välistä tiivistä ja tehostettua koordinointia, jotta voidaan varmistaa kaikkien toimenpiteiden, tarvittaessa myös matkustamista koskevien toimenpiteiden tehokkuus niin, että samalla turvataan vapaa liikkuvuus EU:ssa, varmistaa kansanterveyden optimaalinen suojelu ja lisätä suuren yleisön tietoisuutta covid-19:stä; c) seurannan ja valvonnan yhteydessä vaihdetaan jatkuvasti tietoja 2019-nCoV-viruksen leviämistilanteesta jäsenvaltioiden alueella nykyisten eurooppalaisten ja kansainvälisten rakenteiden avulla kansainvälisen terveyssäännöstön ja päätöksen N:o 1082/2013/EU mukaisesti; d) diagnosoinnin ja hoidon osalta jatketaan päätöksen N:o 1082/2013/EU ja kansainvälisen terveyssäännöstön 44 artiklan mukaisesti solidaarisuuden ja yhteistyövalmiuden osoittamista antamalla tukea keskinäisesti ja maailmanlaajuiselle yhteisölle 2019-nCoV-viruksen lähteen ja sen ihmisestä toiseen tapahtuvien tartuntojen koko potentiaalin määrittämisessä, tarvittavan hoidon kehittämisessä ja tapausten hallintaa koskevien yhteisten ohjeiden laatimisessa, diagnosointikapasiteetin jakamisessa tarvittaessa sekä viruslääkkeiden käytön optimoinnissa; e) viestinnän alalla annetaan tarvittaessa terveysturvakomitean ja sen viestintäverkoston kautta suurelle yleisölle covid-19:ää koskevaa, näyttöön ja saatavilla olevaan tietoon perustuvaa koordinoitua, täsmällistä, oikea-aikaista ja johdonmukaista tietoa ja opastusta, jotta voidaan torjua vääriä tietoja ja disinformaatiota, jotka saattavat yhtenä vaikutuksenaan aiheuttaa syrjintää; f) tutkimuksessa ja kehittämisessä tehdään tiivistä yhteistyötä keskinäisesti ja tarvittaessa alan teollisuuden ja tiedeyhteisön kanssa, jotta helpotetaan covid-19:n vastaisen pilottirokotteen kehittämistä sekä diagnostiikan ja viruslääkkeiden kehittämistä;